झापा गोल्डकप : चर्च ब्वाइजसँग पुलिस पराजित
विभागीय टोली नेपाल पुलिस क्लबलाई रोक्दै चर्च ब्वाईज युनाइटेड छैटौं झापा गोल्डकप फुटबल प्रतियोगिताको क्वाटरफाइनलमा प्रवेश गरेको छ ।बिर्तामोडस्थित डोमालाल राजवंशी रंगशालामा आइतबार सम्पन्न खेलमा पुलिसलाई २–० गोलले पराजित गर्दै चर्च ब्वाइज गोल्डकपको अन्तिम आठमा पुगेको हो ।
बिर्तामोड — विभागीय टोली नेपाल पुलिस क्लबलाई रोक्दै चर्च ब्वाईज युनाइटेड छैटौं झापा गोल्डकप फुटबल प्रतियोगिताको क्वाटरफाइनलमा प्रवेश गरेको छ ।बिर्तामोडस्थित डोमालाल राजवंशी रंगशालामा आइतबार सम्पन्न खेलमा पुलिसलाई २–० गोलले पराजित गर्दै चर्च ब्वाइज गोल्डकपको अन्तिम आठमा पुगेको हो ।झापा गोल्डकपको आइतबारको खेलमा चर्च ब्वाइज ब्वाइज युनाइटेडविरुद्ध बल अघि बढाउँदै नेपाल पुलिस क्लबका अनिश राई (निलो) । तस्बिर : अर्जुन/कान्तिपुर

 चर्च ब्वाइजको जितमा विदेशी खेलाडी अबायोमी फोकुन्ले र समिर तामाङले गोल गरेका थिए । दुवै गोल दोसो हाफमा सम्भव भयो । ५४ औं मिनेटमा चर्च ब्वाइजले पेनाल्टी प्रहार गर्ने अवसर पाएको थियो । उक्त अवसरलाई फोकुन्लेले सदुपयोग गर्दै टिमलाई अग्रता दिलाएका थिए । वान भर्सेस वानको अवस्थामा बल अगाडि बढाएका फोकुन्लेलाई पुलिसका गोलकिपर सन्जित श्रेष्ठले अघि बढ्दै लडाएका थिए । रेफ्रिले गोलकिपर सन्जितलाई पहेंलो कार्ड देखाउदै चर्च ब्वाइजलाई पेनाल्टी प्रहार गर्ने निर्णय सुनाएका थिए । समिरले ७७ औं मिनेटमा टिमका लागि दोस्रो गोल थपेका थिए । मैदानको दायाँ भागबाट विदेशी खेलाडी फोकुन्लेले दिएको क्रस पासलाई समिरले बिना कुनै गल्ती पोस्टको दिशा दिएका थिए । खेलमा पहिलो २० मिनेट पुलिसले आक्रामक खेल पस्किएको थियो । तर, दोस्रो हाफमा भने चर्च ब्वाइज हाबी हुँदा पुलिस दबाबमा रहृयो । २२ औं मिनेटमा पुलिसका सन्जय धिमालले गरेको कडा प्रहार चर्च ब्वाइजका कप्तान समेत रहेका गोलकिपर दिप कार्कीले उत्कृष्ट बचाउ गरेका थिए । ४३ औं मिनेटमा पुलिसका सन्जिव लामाको फ्रिकिक प्रहार चर्च ब्वाइजका गोलकिपर दिपले भलि गर्दै नियन्त्रणमा लिएका थिए । पहिलो हाफमा चर्च ब्वाइजले पुलिसको गोलपोस्टमा खासै आक्रमण बुन्न सकेन । २६ औं मिनेटमा चर्च ब्वाइजका सुरज जिउ ठकुरीले बक्सनजिकैबाट गरेको प्रहार फितलो बन्यो । ३७ औं मिनेटमा उसका राजेश परियारको फ्रिकिक बललाई फोकुन्लेले गरेको हेडर सशक्त बन्न सकेन । पुलिसले ६८ औं मिनेटमा खेलमा फर्किने अवसर गुमाएको थियो । उसका अनिश राईले प्रहार गरेको बल बारमा लागेर फर्किएको थियो । बक्सभित्रै रहेका पुलिसका विकास विकले फर्किएको बललाई पुनः प्रहार गरेका थिए । तर, उक्त प्रहार आकासिन पुग्यो । ७६ औं मिनेटमा पुलिसका कप्तान राम वाजीको छोटो पासमा विकासले वान टच प्रहार गरेपनि बलले पोस्टको दिशा लिएन । पहिलो हाफमा सम्हालिएको पुलिस दोस्रो हाफमा भने सन्तुलित बनेर खेल्न सकेन । पहिलो हाफमा सिर्जना गरेका अवसरलाई सदुपयोग गर्न नसक्दा खेल गुमाउन पुगेको पुलिस क्लबका प्रशिक्षक चेतन घिमिरेले बताए । उनले फ्रन्ट लाइनमा अनुभवी खेलाडी नभएकाले पनि प्राप्त अवसरहरु गुमेको बताए । उनले भने, ‘पहिलो हाफमा पाएका अवसरमा गोल गर्न सकेनौं । दोस्रो हाफमा डिफेन्स लाइन कमजोर बन्यो ।’चर्च ब्वाइजका प्रशिक्षक रुबेन राईले पेनाल्टी अवसरले टिमलाई खेलमा फर्किन सहयोग पुगेको प्रतिक्रिया दिए । ‘पेनाल्टी नपाएको भए खेल जित्न गाह्रो हुन्थ्यो । पेनाल्टीमार्फत गोल गरेपछि हामीलाई थप गोल गर्न र खेल नियन्त्रणमा राख्न सजिलो भयो’ राईले भने । आइतबारको खेलमा एक गोल गर्दै दोस्रो गोलका लागि पास निकालिदिएका चर्च ब्वाइजका विदेशी खेलाडी अबायोमी फोकुन्ले प्लेयर अफ दी म्याच भए । उनले नगद ११ हजार रुपैयाँ प्राप्त गरे । गोल्डकपमा सोमबार सशस्त्र प्रहरीको एपीएफ र बागमती युवा क्लबबीच पहिलो क्वाटरफाइनल खेल हुनेछ ।